CELEX: 52017PC0293
Language: el
Date: 2017-06-08
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.6.2017
            COM(2017) 293 final
            2017/0124(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                («η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 20 Δεκεμβρίου 2016, η Κροατία ζήτησε την άδεια να εφαρμόσει, από την 1η Ιανουαρίου 2018 έως τις 31 Δεκεμβρίου 2020, μέτρο παρέκκλισης από το άρθρο 287 της οδηγίας για τον ΦΠΑ, με το οποίο επιτρέπεται στην Κροατία να απαλλάσσει από τον ΦΠΑ τους υποκείμενους σε φόρο με ετήσιο κύκλο εργασιών που δεν υπερβαίνει τις 45 000 EUR.
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 13ης Μαρτίου 2017, σχετικά με το αίτημα που υπέβαλε η Κροατία. Με επιστολή με ημερομηνία 14 Μαρτίου 2017, η Επιτροπή γνωστοποίησε στην Κροατία ότι διέθετε όλες τις αναγκαίες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας των τελευταίων να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών.
            
            
               Σύμφωνα με το άρθρο 287 σημείο 19) της οδηγίας ΦΠΑ, η Κροατία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της (230 000 κούνα). Η Κροατία ζήτησε την αύξηση του εν λόγω κατώτατου ορίου στο ισόποσο των 45 000 EUR σε εθνικό νόμισμα, δηλαδή 300 000 κούνα. 
            
            
               Η αύξηση του κατώτατου ορίου αναμένεται να μειώσει τις διοικητικές επιβαρύνσεις και το κόστος φορολογικής συμμόρφωσης για τις επιχειρήσεις, διότι θα απαλλαγούν από ορισμένες φορολογικές υποχρεώσεις, όπως υποβολή δηλώσεων ΦΠΑ ή τήρηση αρχείων ΦΠΑ. Προβλέπεται επίσης ότι η αύξηση του κατώτατου ορίου θα απλουστεύσει την είσπραξη του φόρου και θα μειώσει τον φόρτο εργασίας της εθνικής φορολογικής διοίκησης. 
            
            
               Σύμφωνα με την Κροατία, η αύξηση του κατώτατου ορίου δεν θα έχει σημαντικό αντίκτυπο στην κατάσταση εσόδων. Η Κροατία εκτιμά ότι η αύξηση του κατώτατου ορίου θα έχει ως αποτέλεσμα τη μείωση των εσόδων του κρατικού προϋπολογισμού κατά περίπου 0,22 % των συνολικών εσόδων του κρατικού προϋπολογισμού. 
            
            
               Οι υποκείμενοι στον φόρο των οποίων ο κύκλος εργασιών δεν υπερβαίνει το κατώτατο όριο θα εξακολουθούν να έχουν τη δυνατότητα να είναι εγγεγραμμένοι για τους σκοπούς του ΦΠΑ.
            
            
               Η Κροατία ζήτησε την εφαρμογή του κατώτατου ορίου που αντιστοιχεί στο ισόποσο των 45 000 EUR σε εθνικό νόμισμα από την 1η Ιανουαρίου 2018 έως τις 31 Δεκεμβρίου 2020. 
            
            
               •Συνοχή με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Στο Λουξεμβούργο
                  2
                εγκρίθηκε κατώτατο όριο 40 000 EUR, στο Βέλγιο
                  3
                25 000 EUR, στην Πολωνία
                  4
                40 000 EUR, στη Λιθουανία
                  5
                 45 000 EUR, στη Λετονία
                  6
                 και στη Σλοβενία
                  7
                 50 000 EUR, στην Ιταλία
                  8
                και στη Ρουμανία
                  9
                 65 000 EUR. 
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας για τον ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως ανακοινώθηκε στο σχέδιο δράσης για τον ΦΠΑ
                  10
               , καθώς και στο πρόγραμμα εργασίας της Επιτροπής για το 2017
                  11
               , η πρόταση της Επιτροπής υπό μορφή ολοκληρωμένης δέσμης μέτρων απλούστευσης αναμένεται να υποβληθεί έως το τέλος του 2017.
            
            
               Προτείνεται, συνεπώς, να επιτραπεί στην Κροατία η αύξηση του κατώτατου ορίου στο ισόποσο των 45 000 EUR σε εθνικό νόμισμα από την 1η Ιανουαρίου 2018 έως την 31η Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων της οδηγίας για τον ΦΠΑ σχετικά με το ειδικό καθεστώς για τις μικρές επιχειρήσεις. 
            
            
               •Συνεκτικότητα με άλλες πολιτικές της Ένωσης
            
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις — Μια «Small Business Act» για την Ευρώπη»
                  12
               , η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Άρθρο 395 της οδηγίας για τον ΦΠΑ. 
            
            
               •Επικουρικότητα (για μη αποκλειστική αρμοδιότητα) 
            
            
               
                  Λαμβανομένης υπόψη της διάταξης της οδηγίας για τον ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή απλούστευση προς όφελος πρόσθετου αριθμού μικρών επιχειρήσεων υποκείμενων στον φόρο, αλλά και της φορολογικής διοίκησης.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               Η παρούσα πρόταση βασίζεται σε αίτημα της Κροατίας και αφορά μόνο το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Η πρόταση εκτελεστικής απόφασης του Συμβουλίου αυξάνει το κατώτατο όριο ετήσιου κύκλου εργασιών κάτω από το οποίο οι υποκείμενοι στον φόρο θα μπορούν να απαλλάσσονται από τον ΦΠΑ. Ως εκ τούτου, διευρύνει το πεδίο εφαρμογής του μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ισόποσο σε εθνικό νόμισμα των 45 000 EUR. 
               
               
                  Υποκείμενοι στον φόρο των οποίων ο φορολογητέος κύκλος εργασιών δεν υπερβαίνει το κατώτατο όριο δεν θα πρέπει να διαθέτουν αριθμό φορολογικού μητρώου ΦΠΑ και, ως εκ τούτου, ο διοικητικός φόρτος τους θα μειωθεί ως αποτέλεσμα του μέτρου, δεδομένου ότι δεν θα είναι υποχρεωμένοι να τηρούν μητρώα ΦΠΑ ή να υποβάλουν δήλωση ΦΠΑ. Επιπλέον, θα επιτευχθεί επίσης μείωση του φόρτου εργασίας των φορολογικών αρχών. Η πρόταση αυτή θα έχει δυνητικά θετικό αντίκτυπο, καταρχάς, στη μείωση του διοικητικού φόρτου για περίπου 9 000 υποκείμενους στον φόρο, που αντιπροσωπεύει περίπου 5,8 % των υποκείμενων στον φόρο που έχουν εγγραφεί επί του παρόντος στα μητρώα ΦΠΑ στην Κροατία και, στη συνέχεια, στη φορολογική διοίκηση. 
               
            
            
               Οι δημοσιονομικές επιπτώσεις όσον αφορά τα έσοδα ΦΠΑ για την Κροατία εκτιμώνται σε 0,22 % κατ’ ανώτατο όριο των συνολικών εσόδων ΦΠΑ.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               Η πρόταση δεν έχει επιπτώσεις στον προϋπολογισμό της ΕΕ, διότι η Κροατία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, ΕΥΡΑΤΟΜ) 1553/89 του Συμβουλίου.
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος.
            
            
               2017/0124 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  13
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 287 σημείο 19) της οδηγίας 2006/112/EΚ, η Κροατία μπορεί να παράσχει απαλλαγή από τον ΦΠΑ στους υποκείμενους στον φόρο, των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της.
            
            
               (2)Με επιστολή που πρωτοκολλήθηκε στην Επιτροπή στις 20 Δεκεμβρίου 2016, η Κροατία ζήτησε την άδεια να εισαγάγει ειδικό μέτρο παρέκκλισης από το άρθρο 287 της οδηγίας 2006/112/EΚ, με το οποίο επιτρέπεται στην Κροατία να απαλλάσσει από τον ΦΠΑ τους υποκείμενους σε φόρο με ετήσιο κύκλο εργασιών που δεν υπερβαίνει τις 45 000 EUR από 1ης Ιανουαρίου 2018. Η Κροατία ζήτησε να αυξηθεί σε 45 000 EUR το αντίστοιχο κατώτατο όριο, το οποίο έχει καθοριστεί σε 35 000 EUR σύμφωνα με το άρθρο 287 σημείο 19).
            
            
               (3)Ο καθορισμός υψηλότερου ορίου για το ειδικό καθεστώς των μικρών επιχειρήσεων αποτελεί μέτρο απλούστευσης, διότι μπορεί να μειώσει σημαντικά τις υποχρεώσεις των μικρών επιχειρήσεων όσον αφορά τον ΦΠΑ.
            
            
               (4)Σύμφωνα με τις διατάξεις του άρθρου 395 παράγραφος 2 της οδηγίας 2006/112/ΕΟΚ, η Επιτροπή ενημέρωσε τα άλλα κράτη μέλη, με επιστολή της 13ης Μαρτίου 2017, σχετικά με το αίτημα που υπέβαλε η Κροατία. Η Επιτροπή κοινοποίησε στην Κροατία, με επιστολή της 14ης Μαρτίου 2017, ότι διέθετε όλες τις απαραίτητες πληροφορίες για την εξέταση του αιτήματος.
            
            
               (5)Από τις πληροφορίες που διαβίβασε η Κροατία, δυνητικά περίπου 9 000 υποκείμενοι στον φόρο θα μπορούσαν να υπαχθούν σε αυτό το μέτρο προκειμένου να μειώσουν τις υποχρεώσεις τους σχετικά με τον ΦΠΑ που αναφέρονται στο κεφάλαιο 2 του τίτλου XI της οδηγίας 2006/112/EΚ. Το μέτρο αυτό θα επέτρεπε επίσης να μειωθεί ο φόρτος για τη φορολογική διοίκηση και να απλουστευθεί η είσπραξη του φόρου. 
            
            
               (6)Δεδομένου ότι το παρόν μέτρο παρέκκλισης θα έχει ως αποτέλεσμα τη μείωση των υποχρεώσεων των μικρών επιχειρήσεων όσον αφορά τον ΦΠΑ, θα πρέπει να επιτραπεί στην Κροατία να εφαρμόσει το μέτρο για περιορισμένο χρονικό διάστημα. Οι υποκείμενοι στον φόρο θα πρέπει να εξακολουθούν να έχουν τη δυνατότητα να επιλέγουν το κανονικό καθεστώς ΦΠΑ.
            
            
               (7)Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε επανεξέταση, είναι πιθανό ότι οδηγία που τροποποιεί τις διατάξεις της οδηγίας 2006/112/ΕΚ θα τεθεί σε ισχύ πριν από την εκπνοή της περιόδου ισχύος της παρέκκλισης.
            
            
               (8)Από τις πληροφορίες που κοινοποίησε η Κροατία συνάγεται ότι η αύξηση του κατώτατου ορίου θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο στάδιο της τελικής κατανάλωσης.
            
         
         
            
               (9)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον φόρο προστιθέμενης αξίας, διότι η Κροατία θα προβεί σε υπολογισμό αντισταθμιστικής αποζημίωσης, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση του άρθρου 287 σημείο 19) της οδηγίας 2006/112/ΕΚ, επιτρέπεται στην Κροατία να απαλλάσσει από τον ΦΠΑ τους υποκειμένους στον φόρο με ετήσιο κύκλο εργασιών που δεν υπερβαίνει το ισόποσο των 45 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της.
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2018 έως τις 31 Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων των άρθρων 281 έως 294 της οδηγίας 2006/112/ΕΚ, ανάλογα με το ποια από τις δύο ημερομηνίες προηγείται.
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Κροατίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  EE L 347 της 11.12.2006, σ. 1. 
               
               
                  
                     (2)
                  Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7-8). 
               
               
                  
                     (3)
                  Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 51).
               
               
                  
                     (4)
                  Εκτελεστική απόφαση 2016/2090/EE του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
               
               
                  
                     (5)
                  Εκτελεστική απόφαση 2014/795/EE του Συμβουλίου, της 7ης Νοεμβρίου 2014, σχετικά με την παράταση της εκτελεστικής απόφασης 2011/335/ΕΕ, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 44).
               
               
                  
                     (6)
                  Εκτελεστική απόφαση 2014/796/ΕΕ του Συμβουλίου, της 7ης Νοεμβρίου 2014, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 46).
               
               
                  
                     (7)
                  Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2016, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ. 107).
               
               
                  
                     (8)
                  Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (9)
                  Εκτελεστική απόφαση 2014/931/EE του Συμβουλίου, της 16ης Δεκεμβρίου 2014, για την παράταση της εφαρμογής της εκτελεστικής απόφασης 2012/181/ΕΕ, με την οποία επιτρέπεται στη Ρουμανία να εισαγάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 365 της 19.12.2014, σ. 145).
               
               
                  
                     (10)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (11)
                  Πρόγραμμα εργασίας της Επιτροπής για το 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final
               
               
                  
                     (12)
                  COM(2008) 394 της 25ης Ιουνίου 2008.
               
               
                  
                     (13)
                  EE L 347 της 11.12.2006, σ. 1.